8. Acordul de stabilizare și de asociere între CE și Serbia (
Înainte de votul asupra amendamentului 4:
Ulrike Lunacek
Dnă președintă, aș dori să propun un amendament oral la amendamentul nr. 4, efectuat de dna Brantner împreună cu mine, ștergând cea de-a doua parte. A se citi: "Invită Serbia să intre în dialog cu Kosovo, fără să se mai refere la noile negocieri privind statutul său”.
Sper că am sprijinul dvs. în acest sens.
Bernd Posselt
(DE) Dnă președintă, aș dori să recomand doar ca, în aceste circumstanțe, să votăm pentru.
Jelko Kacin
Dnă președintă, având în vedere importanța drepturilor omului, aș dori să aibă loc un vot prin apel nominal asupra amendamentului 8. Acesta se referă la surprinzătoarea și nefericita decizie a guvernului sârb de a nu participa la ceremonia de acordare a Premiului Nobel pentru Pace din Oslo. În același timp, amendamentul laudă decizia mediatorului sârb de a participa la ceremonie în numele poporului sârb. Este un mesaj către Serbia și către toate viitoarele state candidate referitor la faptul că negocierea drepturilor omului nu este acceptabilă.
Pentru a avea o mai largă susținere pentru acest amendament, doresc să prezint, de asemenea, un amendament oral foarte scurt - în esență un compromis - întocmit inițial de dna Maria Eleni Koppa. Doresc să adaug cuvântul "inițială” între "decizia” și "a guvernului”, astfel încât formularea va fi "Regretă decizia inițială a guvernului de a nu participa la ceremonia de acordare a Premiului Nobel pentru Pace din Oslo, din 10 decembrie; și salută, pe de altă parte, inițiativa mediatorului de a participa la ceremonie, ca o decizie responsabilă și demnă de laudă”.
Îi îndemn pe toți colegii mei să sprijine acest amendament.
